
הכנסת העשרים
מושב רביעי
<פרוטוקול מס' 934>
מישיבת ועדת הכספים
יום שני, י"ג בשבט התשע"ח (29 בינואר 2018), שעה 11:40
<סדר היום:>
<תקנות מס הכנסה (הפחתה של סכום העיצום הכספי בשל אי זיהוי או דיווח לצורך יישום הסכם פטק"א), התשע"ח-2017.>
נכחו:

<חברי הוועדה:> 
משה גפני – היו"ר
מיקי רוזנטל – מ"מ היו"ר
איתן ברושי

עמר בר-לב

רחל עזריה

חברי הכנסת:
מוסי רז
<מוזמנים:> 
	משרד המשפטים
	–
	שרית פלצר

	יועמ"ש למינהל הכנסות המדינה, משרד האוצר
	–
	טליה דולן-גדיש

	מרכז בכיר, אגף הכלכלן הראשי, רשות המסים, משרד האוצר 
	–
	קוסאי עאסי

	מנהל תחום בכיר החלטות מיסוי, רשות המסים, משרד האוצר 
	–
	יואב משה

	מחלקה משפטית, רשות המסים, משרד האוצר 
	–
	רוני גנוד

	המחלקה המשפטית, משרד האוצר 
	–
	נעמי ברנפלד

	חשב הכנסת, כנסת ישראל
	–
	חיים אבידור 

	ראש מדור בכיר תנאי חברי הכנסת, כנסת ישראל
	–
	טובי חכימיאן

	איגוד הבנקים בישראל 
	–
	רוני סילבר

	מזכיר, איחוד הגמ"חים
	–
	יוסף שימל

	מוזמן/ת
	–
	אורלי ארז

	שדלן/ית (עצמאי/ת), מייצג/ת את איגוד הבנקים
	–
	לוני בכר


<ייעוץ משפטי:>
שגית אפיק
אייל לב ארי
<מנהל הוועדה:>
טמיר כהן
<רישום פרלמנטרי:>
טלי רם
<תקנות מס הכנסה (הפחתה של סכום העיצום הכספי בשל אי זיהוי או דיווח לצורך יישום הסכם פטק"א), התשע"ח-2017>
<היו"ר משה גפני:>
אני עובר לסעיף הבא בסדר-היום: תקנות מס הכנסה (הפחתה של סכום העיצום הכספי בשל אי זיהוי או דיווח לצורך יישום הסכם פטק"א), התשע"ח–2017. 
<מיקי רוזנטל (המחנה הציוני):>
פטק"א – עוד לא קברנו את העסק הזה? 

<היו"ר משה גפני:>
זה ייקח עוד זמן. 

<רחל עזריה (כולנו):>
איזה קברנו. 

<היו"ר משה גפני:>
מי מציג את התקנות?

<טליה דולן-גדיש:>
טליה דולן, יועצת משפטית למינהל הכנסות המדינה. 

<מיקי רוזנטל (המחנה הציוני):>
המינהל הכי חשוב במדינה. 

<טליה דולן-גדיש:>
מה שאנחנו מבקשים לעשות בתקנות האלה זה להפחית את העיצומים על מוסדות פיננסיים שלא קיימו את תקנות ליישום הסכם פטק"א כפי שנדרש היה לקיים אותן, אבל בגלל סיבות שהן ברובן טעות ולא במזיד של המוסד הפיננסי.

קודם כול, אנחנו רוצים להקל ולהפחית את העיצום הכספי ב-50% - שזה יחסית הרבה אם אתם משווים את זה לתקנות אחרות של הפחתת עיצומים - במקרה שההפרה הייתה הפרה ראשונה, כלומר המפר לא הפר הוראה כזאת בחמש השנים שקדמו להפרה המדוברת. ואם הוא לא הפר אותה הוראה במשך שלוש שנים שקדמו להפרה, אנחנו מבקשים להפחית את העיצום הכספי שיוטל עליו ב-30%. 
אנחנו מבקשים להפחית את העיצום הכספי ב-50% אם המפר הפסיק את ההפרה מיוזמתו, כלומר זה לא שתפסו אותו לא מקיים את ההוראות אלא הוא בא, ראה שבעצם כאן לא מקוימות כל הוראות פטק"א, הוא מיוזמתו הפסיק את ההפרה, אנחנו מוכנים להפחית את העיצום הכספי שקבוע בפקודה ב-50%. 

אם ההפרה היא הפרה קלה בנסיבות הביצוע שלה, ולא נגרם בשל ההפרה, לא הופק ממנה רווח או לא נגרם הפסד גדול - אם נגיד מדובר באזרח אמריקני אבל בשנה מסוימת לא שמתי לב שהוא אזרח אמריקני, גיליתי את זה רק בשנה שאחרי, אבל למעשה לא אמור היה להיות משולם מס לשלטונות המס האמריקניים על-ידי אותו אזרח, זאת גם סיבה שגורמת לנו להפחית את העיצומים.

<היו"ר משה גפני:>
אני בעד, אבל איך קרה התהליך הזה?

<טליה דולן-גדיש:>
איך קרה התהליך שהגענו לזה? 

<היו"ר משה גפני:>
כן. למה לכתחילה שמתם עיצומים?

<טליה דולן-גדיש:>
שמנו עיצומים - - -

<היו"ר משה גפני:>
לא, אני מסכים. אני לא מתנגד.

<טליה דולן-גדיש:>
אני רוצה להסביר. העיצומים נקבעו בחוק פטק"א. אני מזכירה לכם שיש לנו התחייבות כלפי האמריקנים, אנחנו לא יכולים לקבוע – אתה צריך לעשות ככה וככה אבל אם לא תעשה, לא נורא. 

<שגית אפיק:>
אז למה אתם מפחיתים?

<עמר בר-לב (המחנה הציוני):>
בהקשר הזה יש לי שאלה.

<היו"ר משה גפני:>
תלכי עם הדינמיות של הוועדה. חבר הכנסת עמר בר-לב רוצה לשאול אותך. 

<עמר בר-לב (המחנה הציוני):>
זו בדיוק השאלה שלי. הלוא במקור זו החלטה אמריקנית. נכון?

<טליה דולן-גדיש:>
נכון.

<עמר בר-לב (המחנה הציוני):>
שאם היא לא מיושמת, האמריקנים רשאים להפחית נדמה לי 30% מאותו אחד.

<טליה דולן-גדיש:>
נכון. 

<עמר בר-לב (המחנה הציוני):>
לכן השאלה שלי היא האם לרשות המסים / מדינת ישראל, יש איזו זכות לעשות הקלות או לא לעשות הקלות. זה חוק אמריקני. 

<רחל עזריה (כולנו):>
כן, זה קצת הפוך מכל מה שאמרתם לנו עד עכשיו. 

<עמר בר-לב (המחנה הציוני):>
ואם כן, האם זה לא צריך להיות תוך תיאום עם האמריקנים?

<רחל עזריה (כולנו):>
פשוט, הממשל התחלף. 

<היו"ר משה גפני:>
אני לא אוהב את הסגנון הזה אבל אתה צודק, אני שאלתי את זה. מה זה, אנחנו מדינה עצמאית. 

<קריאות:>
- - -

<רחל עזריה (כולנו):>
צריכים להבין עד הסוף את האירוע.

<עמר בר-לב (המחנה הציוני):>
אני רוצה לסיים. יש הסכמי מס ישראליים-אמריקנים. אם זה חלק מהסכמי המס - -

<היו"ר משה גפני:>
זאת השאלה, נכון. 

<עמר בר-לב (המחנה הציוני):>
- - אז ברור שיש לנו חובה כי זה חלק מההסכם, אבל השאלה אז האם באופן חד-צדדי רשות המס או מי שלא יהיה יכול להגיד, במקרה זה 50%, במקרה זה 20%. זאת השאלה.
<היו"ר משה גפני:>
יפה. אנחנו כולנו שאלנו את אותה שאלה, כל אחד בסגנון אחר. אני לא אמרתי את זה שאנחנו חייבים לאמריקנים. אני חולק על העניין הזה אבל זה המצב. 

<רחל עזריה (כולנו):>
זה מה שהיה לנו בדיון. 

<מיקי רוזנטל (המחנה הציוני):>
זה גם עלה בדיונים. 

<היו"ר משה גפני:>
זה עלה בדיונים, נכון. 

<קריאות:>
- - -

<היו"ר משה גפני:>
אל תתרגשי מהצעקות, תעני מקצועית. 

<מיקי רוזנטל (המחנה הציוני):>
לא, זאת שאלה טובה.

<היו"ר משה גפני:>
שאלה מצוינת. 

<רחל עזריה (כולנו):>
את יכולה להתרגש וגם לענות מקצועית. 

<טליה דולן-גדיש:>
אנחנו חייבים לאמריקנים. תשימו לב שכל ההפחתות שאנחנו מוכנים לתת פה בעיצומים זה הפחתות שלמעשה, המכנה המשותף שלהן שהן נעשו בתום לב ולא מתוך כוונה להפר את מה שהמוסדות הפיננסיים חייבים לעשות כדי לקיים את הוראות פטק"א.
מה שאתם אומרים הוא נכון. האימה של המוסדות הפיננסיים מפני האמריקנים היא הרבה יותר גדולה מאשר מפני שלטונות המס בישראל עם הקנסות האלה. ובכל זאת, אנחנו רוצים, במקרה שמדובר בשגיאה אמיתית, בתום לב, לבוא לקראת המוסד הפיננסי.

<שגית אפיק:>
זו סמכות שבשיקול דעת של מנהל רשות המסים?

<טליה דולן-גדיש:>
אבל, אנחנו נותנים לו את הקווים המנחים בהתאם להסמכה שלנו פה. 

<שגית אפיק:>
לתקנות.

<טליה דולן-גדיש:>
אנחנו לא רוצים שזה יהיה שיקול דעת לגמרי, ולכן התקנו את התקנות. 

<עמר בר-לב (המחנה הציוני):>
אבל זה לא תשובה לשאלה. 

<מיקי רוזנטל (המחנה הציוני):>
אני אחדד. אם עכשיו אתם עשיתם הקלה והאמריקנים אומרים לא מקובל עלינו, מה גובר על מה? זו השאלה, אני שואל את זה יותר חד. 

<טליה דולן-גדיש:>
תשימו לב שמדובר פה בהפרה שאתה צריך גם לתקן אותה, כלומר זה שאתה משלם את הקנס זה לא אומר שאין לך את ההתחייבויות - - 

<מיקי רוזנטל (המחנה הציוני):>
לגמרי, לגמרי. הבנתי. 
<טליה דולן-גדיש:>
- - כלפי האמריקנים. אז הדבר היחיד שאני מקלה, אני מקלה עליך בקנסות.

<מיקי רוזנטל (המחנה הציוני):>
בעיצום הכספי.

<טליה דולן-גדיש:>
בעיצום שמוטל כלפי שלטונות ישראל.

<מיקי רוזנטל (המחנה הציוני):>
בסדר, אבל השאלה היא לא תיאורטית. את מקלה. 

<טליה דולן-גדיש:>
אם לא עשית את מה שצריך - - -
<מיקי רוזנטל (המחנה הציוני):>
הוא עשה את הטעות בתום לב. בא ג'ורג' בוושינגטון ואומר, לא מקובל עלי. 

<עמר בר-לב (המחנה הציוני):>
מה פתאום נתתם הקלה.
<מיקי רוזנטל (המחנה הציוני):>
מה פתאום נתתם הקלה. מה גובר? זאת השאלה של עמר והיא שאלה מצוינת. 

<טליה דולן-גדיש:>
נמצאים פה הנציגים של המוסדות הפיננסיים, אבל בנק או מוסד פיננסי שלא יקיים את הוראות פטק"א, אימת האמריקנים לניכוי 30% תמשיך לחול עליו.
<עמר בר-לב (המחנה הציוני):>
אם כך, אז למה צריך?

<קריאות:>
- - -

<היו"ר משה גפני:>
תנו לה להשלים. הרי זה הכי חשוב.

<טליה דולן-גדיש:>
אני שוב חוזרת ואומרת. אנחנו הטלנו את העיצומים הכספיים כדי לאכוף במדינת ישראל את ההסכם של מדינת ישראל כלפי האמריקנים. אנחנו לא יכולים להטיל חובה בלי עיצומים או בלי דרכים לאכיפתה. הדרכים לאכיפתה הם העיצומים. ובכל זאת, אנחנו חושבים שבמקרה של הפרה בתום לב, טעות במחשב - - -

<רחל עזריה (כולנו):>
אי אפשר שהמחיר יהיה כל כך גבוה. זה ההבדל בין השיטה האמריקנית לשיטה הישראלית. שאצלנו אנחנו יותר רחמנים. בארצות הברית, גם על טעות בתום לב אתה חוטף. 

<מיקי רוזנטל (המחנה הציוני):>
לא ענית לי לשאלה. אני מבקש שתעני לי על השאלה.

<קריאות:>
- - -

<טליה דולן-גדיש:>
אתם לא רוצים לאשר את זה, אנחנו נישאר עם העיצומים. 

<מיקי רוזנטל (המחנה הציוני):>
לא, לא. אנחנו רוצים לאשר את זה, אנחנו רק שואלים שאלות כי אנחנו לא אוטומט פה. 

<היו"ר משה גפני:>
עורכת דין טליה דולן. 
<מיקי רוזנטל (המחנה הציוני):>
אתם טוענים באופן עקבי שההסכמים הבין-לאומיים גוברים על החוק הישראלי, נקודה - בכל דבר ועניין, כולל מס הכנסה, כולל זה, ולכן השאלה שלי היא כן חשובה. 
<טליה דולן-גדיש:>
אני לא חושבת שהאמריקנים - - -

<קריאות:>
- - -

<היו"ר משה גפני:>
אני רוצה לפרש את מה שהיא אמרה ושתדעו שמה שאני אומר זה האמת, מכאן ואילך יתחילו מריחות – לא מריחות, יתחילו תשובות יותר דיפלומטיות. 

אני אומר לכם שאם אנחנו מאשרים את ההקלה בעיצומים, אנחנו מאשרים וזה האופן שבו הם יפעלו, האמריקנים בסופו של דבר יש להם דרך ארץ. ונכון, יש הסכם פטק"א ויש כל מה שנלווה לעניין, ולצערי גם אישרנו את ההסכם הזה, הם יקבלו את מה שאנחנו מחליטים פה והם לא יוכלו לעשות פעולות ולבוא ולהגיד – רגע, אתם לא מדינה עצמאית והמוסדות שלכם לא קובעים. שום דבר, אפילו לא בדברים כאלה שבהם אומרת רשות המסים או אומרים משרד האוצר – אנחנו חושבים שזה טעות, אנחנו חושבים שזה תקלה וצריך לשנות אותה. האמריקנים יכבדו את זה. אוי ואבוי לנו אם המצב יהיה שגם החלטות כאלה הם לא יכבדו. אז בסדר, אז ניתן להם לקבל החלטה גם בנושא המרכולים, אנחנו לא עצמאים בכלל לקבל החלטות.

<מיקי רוזנטל (המחנה הציוני):>
אני רוצה להעיר לך הערה בעניין הזה. 

<היו"ר משה גפני:>
זו התשובה.

<מיקי רוזנטל (המחנה הציוני):>
אני ביקשתי להשית מס על פייסבוק וגוגל שפועלות בארץ.

<היו"ר משה גפני:>
נכון.

<מיקי רוזנטל (המחנה הציוני):>
ובאתי לרשות המסים – אתה חתמת איתי, אדוני, על החוק הזה לדעתי – באתי לרשות המסים ורשות המסים אומרים, אתה יכול לחוקק פה מה שאתה רוצה, ההסכם שמדינת ישראל חתומה עליו, הסכמים בין-לאומיים בענייני מסים, גוברים על כל חקיקה מקומית. אז היא הנותנת. סליחה.
<היו"ר משה גפני:>
אני לא חושב כך. 
<מיקי רוזנטל (המחנה הציוני):>
זאת הפרשנות שלי. 

<היו"ר משה גפני:>
בסדר. פרשנות. אני חושב אחרת. 

<מיקי רוזנטל (המחנה הציוני):>
אז אדרבה. להיפך. 
<היו"ר משה גפני:>
נדמה לי שחתמתי לך על החוק הזה. 

<מיקי רוזנטל (המחנה הציוני):>
נכון. 

<היו"ר משה גפני:>
אוקיי. תודה. משרד המשפטים. 

<קריאה:>
אני אתייחס, אבל קודם רשות המסים. 

<היו"ר משה גפני:>
רשות המסים, בבקשה.

<יואב משה:>
יואב משה, רשות המסים. רק לעשות איזושהי הבהרה קצרה. ה-30% , אותו ניכוי, אותה סנקציה אמריקנית, לא בזה אנחנו עוסקים כרגע. אנחנו מדברים כרגע על עיצומים אחרים שמוטלים על גוף פיננסי - - 

<טליה דולן-גדיש:>
ברור לגמרי.

<יואב משה:>
- - שלא מבצע את המחויבות שלו כלפי מדינת ישראל, זאת אומרת לא מבצע בדיקת נאותות לגבי בעלי החשבון, לא מעביר דיווח, מעביר דיווח חלקי, ועל זה יש עיצומים אחרים, בלי קשר ל-30% ניכוי אמריקני. אנחנו מדברים כרגע על העיצומים שמוטלים על מי שלא מבצע.
<היו"ר משה גפני:>
תודה רבה. אני דבק בעמדתי. זה נכון, מה שאתם אומרים הכול בסדר. אני דבק בעמדתי, יש דברים שמדינת ישראל, גם בהסכם הפטק"א היא עצמאית לקבל החלטות, וזה אחד מהדברים.

<טליה דולן-גדיש:>
אני לא חושבת שאנחנו מפרים פה את הסכם פטק"א. 

<היו"ר משה גפני:>
אני לא אמרתי שאתם מפרים. הבנתי. דיפלומטית אתם צודקים. בסופו של דבר, האמריקנים – הרי זה מה שאמרתם לנו כשהעברנו את הסכם הפטק"א – יש הסכם, האמריקנים מסתכלים על זה והגופים הפיננסיים חוששים, וגם אמרת את זה עכשיו. 

אני סבור שיש דברים שאנחנו עושים - האמריקנים, תהיה להם דרך ארץ, הם לא יכולים לקבל החלטה. הם יכולים להגיד, הרי יש פה עיצומים ואם העיצומים האלה לא יהיו במלואם, הוא יכול להפר את הסכם הפטק"א בעתיד. לא אומרים את זה, ואני משבח אתכם על זה שהבאתם את התקנות הללו.
<רוני גנוד:>
רוני גנוד, המחלקה המשפטית, רשות המסים, משרד האוצר. הערה קצרה. כל נושא העיצומים זה חקיקה פנימית בישראל שהסכם הפטק"א לא מציין מה הגובה שלהם, מה השיעור שלהם.

כולנו זוכרים, ישבנו פה בוועדה וקבענו את שיעור העיצומים ואת גובה העיצומים שיוטלו, והם לא נוגעים – לא היו הסכמות בהסכם הפטק"א לגבי איך וכמה מיישמים, ולכן אנחנו עדיין עומדים בהסכם.

<היו"ר משה גפני:>
בסדר. תודה. משרד המשפטים. אני רק מבקש קודם, אני מנצל את ההזדמנות שאת כאן, אני רוצה להגיד לך, ואנחנו עוסקים בהסכם הפטק"א.

אני ביקשתי, וביקשו ממני – משרד המשפטים בעיקר ואצל היועץ המשפטי לממשלה – להעביר את חוק הגמ"חים. ואני אמרתי, הסכם הפטק"א פוגע בגמ"חים, והגענו להסכמות וכו' וכו' והכול בסדר.

ואני דבק בעמדתי, מה שאמרתי למשנה ליועץ המשפטי לממשלה – אני רוצה להעביר את החוק של הגמ"חים. 

עד לרגע זה, עם הנהלת הגמ"חים ועם הרשות להלבנת הון לא נקבעה פגישה. או יותר נכון, נקבעה ארבע פעמים - -

<שגית אפיק:>
בוטלה.

<היו"ר משה גפני:>
- - וארבע פעמים בוטלו הפגישות. אני לא אעמוד בעניין הזה, ואני מבקש שיירשם בפרוטוקול. אם תבוא הממשלה ותגיד באיזשהו שלב שהגמ"חים זה לא חוקי – זה חוקי. אני עושה הכול ואני מקדיש לזה זמן רב וישיבות ארוכות ואני דורש מהגמ"חים לשבת עם הרשות להלבנת הון. מבטלים להם את הפגישה פעם אחר פעם. 

אני מבקש שתגידי את זה לממונים עלייך, תגידי את זה גם לאבי ליכט. העמדה שלי, שאני רוצה להעביר את חוק הגמ"חים ושאני רוצה לעמוד בזמן - היא מתבטלת, היא לא תישאר יותר. אני לא צחוק של אף אחד. יש ועדה, הוועדה קבעה כללים, אמרה שיש כמה דברים שנויים במחלוקת, ביקשו לשבת עם הרשות להלבנת הון, מבטלים ארבע פעמים את הפגישות. 

עם כל הכבוד, המדינה היא לא של משרד המשפטים, היא של עוד כמה אנשים. מה רוצים ממני? אני הראשון - הבאתי את החוק וישבתי עליו זמן רב ודרשתי מהגמ"חים. יותר לא יהיה ככה. וזה הכול על הפטק"א. הפטק"א האירופאית גם תחכה עכשיו – ולא רק בגלל זה, בגלל עוד סיבות. בבקשה.

<שרית פלצר:>
אני מקבלת את ההערה. גם לנו, כפי שאתה יודע, החוק חשוב. אני אעביר את זה גם לממונים. 

<היו"ר משה גפני:>
בסדר. מה את רוצה שאני אעשה. אני לא נביא, אני לא יודע - -

<שרית פלצר:>
בסדר גמור.

<היו"ר משה גפני:>
- - מה עמדתה של הרשות להלבנת הון. זה היה בדיון בוועדה. אני רוצה להסדיר את זה, והגמ"חים משתפים פעולה, ואתם כלום, יש לכם עסקים יותר חשובים בוועדת החוקה.

<שרית פלצר:>
המסר הועבר.

<היו"ר משה גפני:>
שם אתם נמצאים כולם. טוב.

<שרית פלצר:>
המסר יועבר.

<היו"ר משה גפני:>
אני מפעם לפעם מגיע לוועדת החוקה, ואת הרשות להלבנת הון אני מוצא שם כל הזמן, מהבוקר עד הלילה. 

<רחל עזריה (כולנו):>
מצביעים?

<היו"ר משה גפני:>
כבר. מה שאני אומר זה דבר חמור, באמת.

<רחל עזריה (כולנו):>
אנחנו פשוט שמענו את זה ממך כבר איזה שבע פעמים, אז אנחנו לא מתרגשים יותר. 

<היו"ר משה גפני:>
הבנתי. זאת אומרת, מה שנשאר לי עכשיו כדי לשכנע את רחל עזריה זה לעשות את מה שאיימתי. נכון. בבקשה. אני אף פעם לא אמרתי דברים כאלה, שתדעי.
<רחל עזריה (כולנו):>
בסדר. 

<היו"ר משה גפני:>
והדבר הזה לא בסדר, עושים צחוק.

<רחל עזריה (כולנו):>
לא התכוונתי. נכנסתי לסמטה שאין ממנה מוצא. 

<היו"ר משה גפני:>
עושים צחוק. בסדר.

<רחל עזריה (כולנו):>
אבל אנחנו כבר שמענו הרבה על העניין של - - -

<היו"ר משה גפני:>
אבל לא שמעת שאמרתי שאני מבטל את כל ה - - -

<רחל עזריה (כולנו):>
זה נכון. זה לא שמעתי. 

<היו"ר משה גפני:>
זה פשוט מעצבן. מילא, אני בא ואני אומר, אני לא רוצה, בואו נעכב, הגמ"חים היו באים ואומרים. הם בטוחים בגמ"חים – הנה, נמצא פה הנציג שלהם – הם בטוחים שיש לי איזה הסדר עם הממשלה ואני לא מספר להם. אין לי שום הסדר ואין לי שום כלום ואני מתבייש בזה שאני – טוב, לא חשוב. בבקשה.

<שרית פלצר:>
בתור נציגת הממשלה - - -

<היו"ר משה גפני:>
לא, בסדר. אמרתי. 

<שרית פלצר:>
אני מניחה שהדברים ידועים, אני רק רוצה לדייק. אנחנו נמצאים בעולם של עיצומים שזה עולם של אכיפה מינהלית, של חלופה לאכיפה פלילית. בעצם, כשהרגולטור מטיל עיצום, הוא מטיל על עצם ההתנהגות, הוא לא בוחן את היסוד הנפשי של המפר – כך אגב לטענות שהועלו כאן. אם יש מישהו שמפר בכוונת מכוון באיזשהו מימד פלילי, כמובן שיש את האכיפה הזאת. 
העיצומים לא נועדו למצב הזה. הם נועדו למצבים של אכיפת התנהגות. מכיוון שאין הרבה שיקול דעת בהקלת העיצום, לכן אנחנו גם צריכים את ההפחתה, למקרים המיוחדים שבהם יש הצדקה להפחית. 

אז רק לדייק את זה. אנחנו לא בעולם של יסודות נפשיים.

<היו"ר משה גפני:>
בסדר גמור. תודה רבה. בבקשה, קוסאי. אחרי זה אנחנו מצביעים. אנחנו נקריא את התקנות ואנחנו נצביע. 

<שגית אפיק:>
אני רוצה לשאול אותה שאלה. 

<שרית פלצר:>
אני רק רוצה להוסיף ששימו לב, בחוק עצמו לפני התקנות, בגלל שהרציונל הוא באמת שההוראות ייאכפו וימולאו כפי שצריך, ובגלל שיש פה חקיקה חדשה, אני רק רוצה להזכיר את הוראת המעבר ששמו בחוק, שלפיה לפני שיוטל עיצום במקרה הזה, בשנתיים הראשונות תהיה איזושהי התראה לתיקון הליקוי. ככל שהליקוי לא יתוקן, רק אז יוטל העיצום. זה לשנתיים, עם אפשרות להאריך. 

<היו"ר משה גפני:>
יפה. צריך לזכור שאם מסתיימות השנתיים, יצטרכו להאריך את זה. אני חושב שזאת הוראת מעבר נכונה. בבקשה.
<קוסאי עאסי:>
קוסאי עאסי, מהכנסות המדינה. האמת, רשות המסים כבר ציינה את זה עוד לפניי, לפני שהתחלתי לדבר – זה במענה לחברי הכנסת – שההסכם לא מדבר על איך לאכוף אותו אלא המדינות הסכימו ביניהן לעשות תהליכים או כלים - - 
<שגית אפיק:>
לאכיפה אפקטיבית. 

<קוסאי עאסי:>
- - בכדי לאכוף את ההסכם. אנחנו בחרנו בדרך של עיצומים וגם בחרנו בדרך של הקלות לאלה שההפרות שלהם היו - -

<טליה דולן-גדיש:>
בתום לב.

<קוסאי עאסי:>
- - בתום לב – לא רוצה להשתמש בתום לב בעצם – הפרות שלהם היו בשל טעות. 

<טליה דולן-גדיש:>
ולא מכוונה להפר.

<היו"ר משה גפני:>
בסדר. יפה. תודה. אני רק רוצה להזכיר לך, היות ואת הולכת לדבר עם הממונים עלייך – אני דיברתי עם אבי ליכט כבר לפני זמן ואמרתי לו. לא אמרתי את זה בהתלהבות הזאת של היום, אבל אמרתי לו את זה. זה לא בסדר. 

<שרית פלצר:>
אמרת את זה לשני משנים אפילו. 

<שגית אפיק:>
גם למאיר לוין אמרת.

<שרית פלצר:>
אמרת את זה גם למאיר לוין.

<היו"ר משה גפני:>
גם למאיר לוין, אבל דיברתי גם עם אבי ליכט ואמרתי לו. עם אבי ליכט דיברתי בשעתו כמה זמן לפי דעתי אני אוכל להעביר את החוק. דיברנו על הנושא הזה, הוא אמר, אני מייד הולך לטפל בזה. זה היה גם אחרי שהרשות להלבנת הון ביטלה פגישה, ואמרתי לו את זה. הוא אומר, אני הולך לטפל בזה מייד. מאז אותה שיחת טלפון ומאז אותה פגישה עם מאיר לוין כבר עבר לפי דעתי חודש וחצי. זה לא בסדר. שגית, בבקשה.

<שגית אפיק:>
רציתי לשאול אותך, טלי, משהו שקשור לפטק"א באופן עקיף, כתבתי לך על זה מייל. אנחנו חוקקנו כאן את החיסכון לכל ילד, והתברר לנו שבעקבות הפטק"א שבאה אחרי החקיקה הזאת יש מצב שבו ילדים בישראל שיהיה להם חיסכון לכל ילד, אבל שיש להם גם אזרחות אמריקנית, יצטרכו לשלם על זה מס בשל כך.

<טליה דולן-גדיש:>
נכון.

<שגית אפיק:>
אתם תפעלו לתקן את הפטק"א כדי להחריג את זה? 
<טליה דולן-גדיש:>
אנחנו כבר פועלים.

<קוסאי עאסי:>
אבל זה לא קשור לפטק"א, עוד פעם. 

<טליה דולן-גדיש:>
לא, היא שואלת שאלה אחרת. 

<קוסאי עאסי:>
היא חושבת שמשלמים מס בגלל פטק"א.

<שגית אפיק:>
לא, אני לא חושבת שמשלמים, אני מבינה את זה. 

<טליה דולן-גדיש:>
היא רוצה להחריג מהפטק"א את החיסכון לכל ילד. 

<קוסאי עאסי:>
וזה כן הוחרג.

<טליה דולן-גדיש:>
זה הוחרג?

<קוסאי עאסי:>
כן. רשות שוק ההון נתנה חוות דעת שמחריגה מדיווח, אז הן פטורות בעצם. 
<שגית אפיק:>
רשות שוק ההון נתנה חוות דעת ש-?

<קוסאי עאסי:>
הנחיה או חוזר – אני לא יודע איך לקרוא לזה – שהם מחוץ למשחק. 

<שגית אפיק:>
שהן פטורות מדיווח. 

<קוסאי עאסי:>
כן. 

<שגית אפיק:>
ולגבי תשלום המס, הם יהיו חייבים בתשלום המס, זה לא קשור לפטק"א.

<קוסאי עאסי:>
זה משהו אחר. זה לא קשור לפטק"א.

<שגית אפיק:>
ואת זה אתם בוחנים, את השאלה המהותית?

<קוסאי עאסי:>
של מה?

<שגית אפיק:>
א', נשמח לקבל את חוות הדעת של רשות שוק ההון, שהם פטורים מדיווח כי זה גם חדש לנו.
<קוסאי עאסי:>
אני אשלח לך אותה עוד היום. 

<שגית אפיק:>
הדבר השני, לגבי המהות. האם הם יחובו במס או לא - -

<קוסאי עאסי:>
זה עניינם עם ארצות הברית, עם מדינת האזרחות שלהם, אבל האמת, אנחנו די רוצים לטפל בזה עוד השנה.

<שגית אפיק:>
- - כי בחיסכון לכל ילד היה רציונל ייחודי שבו אנחנו קבענו את הפטור הזה ואת התוספת הזאת על מנת שלא ישולם מס על הכסף הזה.

<קוסאי עאסי:>
אנחנו בתקופה הקרובה הולכים לטפל בזה.

<טליה דולן-גדיש:>
אנחנו חושבים שהחיסכון לכל ילד, לא צריך להיות משולם לגביו מס אצל האמריקנים, הוא צריך להיות מוחרג, כמו שנעשו החרגות טרום לידתו של החיסכון לכל ילד לגבי אותם חסכונות שברור לגמרי שהם לא יכולים לשמש כלי להעלמת מס מפני האמריקנים.
אני לא הייתי מודעת למה שקוסאי עכשיו אומר – טוב שאנחנו מגיעים לוועדת הכספים – אבל אני הבנתי שאנחנו פועלים אצל האמריקנים כדי להחריג אותו בכלל. 

<שגית אפיק:>
בדיוק. זה מה שענית לי גם, ואני רוצה לשאול אם אתם מתקדמים עם זה.
<טליה דולן-גדיש:>
למיטב ידיעתי, הם עדיין לא ענו לנו אבל אני מוכנה פה להתחייב כלפי הוועדה – אגב, אנחנו נוסעים לארצות הברית לתקן אמנה בעוד עשרה ימים, אנחנו ניפגש עם האנשים מה-Treasury האמריקני, אני גם מוכנה באותה הזדמנות של שיחה להעלות את זה בפניהם ולחזור אליכם עם תשובות. 
<היו"ר משה גפני:>
בסדר. יפה.

<שגית אפיק:>
תודה. 

<היו"ר משה גפני:>
מי מקריא את התקנות?

<טליה דולן-גדיש:>
"תקנות מס הכנסה (הפחתה של סכום העיצום הכספי בשל אי זיהוי או דיווח לצורך יישום הסכם פטקא), התשע"ח-2018
	
	
	בתוקף סמכותי לפי סעיף 195טו לפקודת מס הכנסה (להלן – הפקודה), בהסכמת שרת המשפטים" – שניתנה – "ובאישור ועדת הכספים של הכנסת, אני מתקין תקנות אלה:

	הפחתת סכומי העיצום הכספי
	1.
	המנהל רשאי להפחית למפר את סכום העיצום הכספי, בשיעורים שלהלן, אם התקיימה אחת או יותר מנסיבות אלה:

	
	
	
	(1) המפר לא הפר הוראה מהוראות סימן ז' לפקודה בחמש השנים שקדמו להפרה – 30%; לא הפר את אותה הוראה בשלוש השנים שקדמו להפרה – 10%.

	
	
	
	(2) המפר הפסיק את ההפרה מיוזמתו ודיווח עליה למנהל – 50%;

	
	
	
	(3) המפר נקט פעולות למניעת הישנות ההפרה ולהקטנת הנזק להנחת דעתו של המנהל – 30%.

	
	
	
	(4) ההפרה היא קלה, בנסיבות ביצועה; לעניין זה, יתחשב המנהל, בין השאר, בהיקף ההפרה, ברווח שהיה עשוי להיות מופק ממנה, בהפסד שהיה עשוי להימנע אלמלא ההפרה או בנזק שהיה עשוי להיגרם בעקבותיה – 50%." 


<אייל לב ארי:>
איזה מקרים תראו כהפרה קלה?

<טליה דולן-גדיש:>
אז אני שוב אומרת. הפרה קלה זה נגיד אתה לא איתרת אותו כאזרח אמריקני בזמן; איתרת אותו רק שנה מאוחר יותר. בשנה הזאת, ממילא לא היו לו דיווחים שהיו אמורים להגיע לשלטונות המס או מס שהיה אמור להיות מדווח. דבר כזה אנחנו רואים כהפרה קלה.
<שגית אפיק:>
זה לא נכנס לזוטי דברים?

<טליה דולן-גדיש:>
זה זוטי דברים. 

<שגית אפיק:>
ולמה רק 50% במצב כזה? 

<טליה דולן-גדיש:>
זה הכול מצטבר, תכף תראי. כי בכל זאת, אתה לא איתרת אותו כאמריקני. 

<שגית אפיק:>
הבנתי. 

<טליה דולן-גדיש:>
תכף נגיע להצטברות.

	
	
	"
	(5) המפר לא ערך את כל הבדיקות הנדרשות לגבי קבוצה מסוימת של חשבונות המנוהלים אצלו, או שלא סיווג חשבונות כנדרש או שלא העביר למנהל מידע כנדרש לגבי חשבונות כאמור, אך הוכח להנחת דעתו של המנהל כי ההפרה נגרמה בשל ליקוי טכני - 50%."


אנחנו לא דיברנו על זה אבל הכוונה נגיד לאיזושהי טעות במערכת, במחשוב, בתוכנה, שגרמה לדברים האלה.

<לוני בכר:>
אפשר הערה לסעיף הזה? 

<היו"ר משה גפני:>
כן. סליחה, לא נתתי לך קודם.

<לוני בכר:>
הדברים כבר נאמרו על-ידי חברי. לוני בכר, מייצג את איגוד הבנקים. לגבי הסעיף הזה, המכתב של השר, כבוד היושב-ראש, ציין שבמקרים שמפר לא ידע על קיומה עד לגילויה והוא נקט פעולות למניעת הישנותה, תהיה הקלה של 50%, כאשר העניין של תקלה טכנית – זו הייתה רק דוגמה – אבל בתקנות זה נכנס רק כהפרה טכנית, ליקוי טכני, ואנחנו נבקש שהניסוח שהשר השתמש במכתב לוועדה ייכנס לתקנה במלואה כך שהתקנה תיקרא שהמפר לא ידע על קיומה המדויק והוא נקט פעולות למניעת הישנותה, כגון תקלה טכנית או טעות אנוש.
<שרית פלצר:>
טעות, שוב, זה מה שניסיתי להסביר בסבב הקודם. אנחנו לא בעולם הזה. טעות אנוש זה איזשהו יסוד נפשי, האם עשיתי את זה בכוונה או לא בכוונה.

<שגית אפיק:>
אנחנו לא בעולם של יסוד נפשי. 

<שרית פלצר:>
אנחנו לא בעולם של יסודות נפשיים. מבחינתנו, כל הכניסה להפחתות האלה זה בגלל שאתה נמצא באיזשהו מצב שלא הפרת באיזושהי כוונה פלילית. מה שאתה אומר זה בילט-אין בתוך התקנות. 

<טליה דולן-גדיש:>
כל התקנות האלה, בעצם אנחנו מפחיתים לך את העיצום בגלל שאתה הפרת אבל בשגגה, לא מתוך כוונה. 

<שרית פלצר:>
רשלנות.

<טליה דולן-גדיש:>
רשלנות או שגגה, לא מתוך כוונה להפר. אין יסוד נפשי כי המנהל מפעיל את זה והמנהל הוא לא בית משפט שבודק יסוד נפשי, אבל למעשה אני חושבת שהתקנות אומרות את מה שאתה מדבר.
<שרית פלצר:>
ולשם כך זה נועד. 

<היו"ר משה גפני:>
אוקיי.

<יוסף שימל:>
יוסי שימל, איחוד הגמ"חים. התקנון היה כך שאם יש לי חשד לגבי מספר טלפון אמריקני או כתובת אמריקנית, אני צריך בכל סכום. מעל סכום של 200,000 אני צריך לשאול אותו. זאת אומרת, לא שייך פה סתם טעות.
<טליה דולן-גדיש:>
לא, אבל בוא נגיד שיש לך מספר טלפון מקליפורניה, ולא שמת לב שזה מספר טלפון מקליפורניה, אבל בתום לב. 
<יוסף שימל:>
אבל אם שאלתי בן אדם, במקום שאני לא צריך - - -

<טליה דולן-גדיש:>
לא אמרת לאמריקני הזה, אני רוצה לתת להימלט. לא שמת לב שזה טלפון מקליפורניה. 

<קוסאי עאסי:>
אתה שואל לגבי (ה). נכון? 

<יוסף שימל:>
כן. 

<קוסאי עאסי:>
פה זה יותר מתייחס למערכות שיש להן מלא חשבונות, ובשל טעות בתוכנה או בכתיבת התוכנה, אז יש לך חשבונות שיצאו, לא בכוונה. 

<שרית פלצר:>
באג.

<קוסאי עאסי:>
אנחנו ראינו שזה לא הוגן לחייב את המוסד הפיננסי בעיצום של אלפי חשבונות, למרות שמדובר בטעות אחת.

<טליה דולן-גדיש:>
שגרמה לאלפים. 

<היו"ר משה גפני:>
אוקיי. רבותיי. 

<לוני בכר:>
אני מבין את העניין של היסוד הנפשי. הבעיה ההפוכה כאן, כשאומרים ליקוי טכני זה נורא מצמצם. כשאומרים טעות אנוש הכוונה לאו דווקא ליסוד הנפשי אלא פשוט הייתה טעות בהפעלת התוכנה. זה לא ליקוי טכני, זו טעות בהפעלת התוכנה בלי קשר לשום עניין של יסוד נפשי, ולכן השאלה אם אפשר להרחיב את זה ולהגיד: ליקוי טכני או טעות אנוש או דבר דומה.

<שרית פלצר:>
שוב, מנהל רשות המסים לא יודע לבחון, הוא לא בוחן כליות ולב של המפעיל. 
<היו"ר משה גפני:>
מיקי, תנהל את הישיבה. אני הולך לוועדת הכנסת. 

<(היו"ר מיקי רוזנטל, 12:12)>
<היו"ר מיקי רוזנטל:>
תמשיך בבקשה.

<שגית אפיק:>
טעות בהפעלת המערכת?

<טליה דולן-גדיש:>
אבל כתוב. 

<שגית אפיק:>
טעות ביישום? 

<קריאות:>
- - -

<היו"ר מיקי רוזנטל:>
הם מתייעצים. יש לך הצעה לנוסח שזה יהיה משהו שהוא בין טעות טכנית לטעות בתום לב? 
<שגית אפיק:>
טעות ביישום, אתה מקבל? 

<היו"ר מיקי רוזנטל:>
טעות ביישום זה מקובל עליך? תחשבו רגע על ההצעה הזאת. 

<קריאות:>
- - -

<טליה דולן-גדיש:>
לוני, אני חושבת שמה שכרגע מנוסח – הוכח להנחת דעתו של המנהל כי ההפרה נגרמה בשל ליקוי טכני, זה הכי רחב שיש. זה כולל אם אתה פספסת 100,000 תושבי קליפורניה בגלל שאתה לא הכנסת לתוכנה את מספר הטלפון שמתחיל בקידומת של קליפורניה.

<לוני בכר:>
אנחנו לא רוצים להוריד מזה, רק רוצים להגיד: ליקוי טכני או טעות ביישום. כשאתה מפעיל את התוכנה, יכול להיות שאין ליקוי טכני אבל מי שמפעיל את התוכנה, בטעות לא לחץ על הכפתור הנכון. ביזה לא ליקוי טכני, זה טעות בהפעלה. טעות בהפעלה, טעות ביישום. 
<טליה דולן-גדיש:>
טעות בהפעלה זה ליקוי טכני. אתה לא הפעלת את זה כמו שצריך. 

<לוני בכר:>
מישהו יכול לחלוק על זה. זאת ההערה היחידה. 

<קריאות:>
- - -

<היו"ר מיקי רוזנטל:>
מה אתם אומרים? יש לכם החלטות שיעזרו לנו?

<טליה דולן-גדיש:>
לדעתי, כל המוסיף גורע. לוני, אני חושבת שזה מנוסח בצורה מאוד רחבה, זאת אומרת כל ליקוי טכני – לא לחץ בטעות או לא הכניס בטעות את המספרים של תושבי קליפורניה.

<היו"ר מיקי רוזנטל:>
טוב, שמענו. אני מבקש מהיועצת המשפטית של הוועדה. 

<שרית פלצר:>
אפשר לומר עוד משהו?

<היו"ר מיקי רוזנטל:>
בבקשה. אני מנסה להגיע לפתרון, אני רוצה להעביר את זה. 

<שרית פלצר:>
אני מזכירה את מה שאמרנו קודם. בשנתיים הראשונות, אם שר האוצר יחליט להאריך את זה, אנחנו ממילא במצב של התראות כדי שתלמדו באמת את הכללים, לראות איך לעבוד ואיך למנוע את הטעויות האלה. 

אני חושבת שאחרי השנתיים האלה - ואם זה יוארך אז זה יוארך - אולי קצת נדע יותר מה סוגי התקלות, אולי אפשר יהיה לבחון את השינויים. 
<לוני בכר:>
אפשר להגיד: ליקוי טכני או יישומי.

<טליה דולן-גדיש:>
אם אתה לא לחצת על ה-Enter של תושבי קליפורניה כדי להימלט, אתה לא תיפול לפה. אם היה לך כשל טכני שהיית צריך ללחוץ על משהו כדי שתושבי קליפורניה ייכנסו, ולא לחצת, זה ליקוי טכני. 

<שרית פלצר:>
אין לך דרך להימנע מזה, כלומר מהעיצום המלא. קודם כול, אתה מקבל התראה בשנתיים הראשונות, אחר כך אתה יכול לדווח עליה ולהגיד – הנה, מצאתי את הדרכים כדי שזה לא יישנה, ואז תקבל הנחה.
<לוני בכר:>
אני מבין ומקבל את זה. אם אתם מצהירים לפרוטוקול בוועדה שגם כאשר מדובר בטעות אנוש שגורמת לליקוי הטכני, אז אנחנו נסתמך על ההצהרה.

<שרית פלצר:>
לוני, אני לא יכולה לדבר איתך על טעויות אנוש כי זה לא השפה שאנחנו מדברים בה. 

<שגית אפיק:>
טעות בהפעלה, טעות ביישום. אתם מצהירים כאן שזה ייכנס לליקוי הטכני?

<קוסאי עאסי:>
אבל אלה ייכנסו לסעיפים האחרים. למה לסעיף הזה?

<היו"ר מיקי רוזנטל:>
בואו נעשה את זה מסודר. שגית, מה את מציעה כדי שנסכם את הדיון הזה?

<שגית אפיק:>
טעות בהפעלה של התוכנה.

<טליה דולן-גדיש:>
זה טכני. 

<שגית אפיק:>
זה מה שאני רוצה, שתצהירו לפרוטוקול שאתם חושבים שזה נכנס בליקוי טכני. 

<שרית פלצר:>
אני חושבת שקשה לחתום על דבר כזה כי טעות, מה את אומרת בטעות? הם עשו את זה בכוונה או לא בכוונה? זה בדיוק הדברים שאנחנו מתקשים לבחון אותם.

<לוני בכר:>
אבל את אומרת שיסוד נפשי לא רלוונטי. 

<שרית פלצר:>
זה מה שאני משיבה למילה טעות. 

<לוני בכר:>
אז נשאיר את היסוד הנפשי. מה שהוועדה מציעה מבחינתנו מקובל. אם תצהירו לפרוטוקול, זה גם בסדר, אבל אם אתם לא מצהירים אז כנראה המחלוקת היא מהותית. 

<שרית פלצר:>
אני אומרת, המילה טעות היא מילה - - -

<שגית אפיק:>
בעיה בהפעלה, בעיה ביישום. ליקוי בהפעלה, ליקוי ביישום. זה נכנס בעיניכם? טלי, רק תענו על זה. זה נכנס לדעתכם במושג ליקוי טכני? זו השאלה. 

<טליה דולן-גדיש:>
לדעתי – תקנו אותי אם אני טועה – אם הוא אומר, אני עכשיו לא לוחץ על הכפתור שיכניס את כל תושבי קליפורניה לחובת הדיווח לפטק"א, ברור שזה לא ליקוי טכני. אם הוא טעה והוא פספס, והוא לא לחץ על הכפתור שיכניס את תושבי קליפורניה, מתוך טעות כי ברור לו ולבוסים שלו ולקציני הציות בבנק, שהוא לא רצה ש-100,000 תושבי קליפורניה או אזרחים או מה שלא יהיה, פטורים מהדיווח, אז לדעתי זה ליקוי טכני. 

<שרית פלצר:>
גם - - -

<טליה דולן-גדיש:>
אתה חושב שטכני זה רק בתוכנה?

<קוסאי עאסי:>
כן. זה כל המטרה של הסעיף. 

<שגית אפיק:>
אז המחלוקת היא מהותית, כי טלי אומרת דברים אחרים ממה שקוסאי ושרית אומרים, אז המחלוקת היא אחרת.

<שרית פלצר:>
גם במצב שבו עובד שכח ללחוץ על ה-Enter, ונניח שיהיה ויכוח האם זה נכנס או לא נכנס לליקוי טכני בנסיבות – אני כרגע אומרת שנניח זה באמת מחלוקת מהותית – במקרים האלה, אני מפנה אתכם פשוט לתקנות, לפסקאות משנה (ב) ו-(ג). אם הוא מפסיק את ההפרה והוא מבין את זה ואם הוא מדווח עליה, הוא יכול להגיע לסכום הפחתה - - -

<לוני בכר:>
זה הפחתה שונה לחלוטין. זה שונה לחלוטין. 

<שרית פלצר:>
אין בעיה, אבל בכל מקרה ההפחתות לא יכולות להצטבר – עוד לא הגענו לתקנה הזאת – מעל 85%. 

<לוני בכר:>
אין בעיה, אבל התשובה כרגע לא עניינית כי זה לא קשור. 

<שרית פלצר:>
שוב, לוני, יש לך כרגע תקלה בבנק. 

<לוני בכר:>
אין תקלה בבנק. הפקיד הספציפי שכח להכניס את ג'ון כהן למערכת כי לא לחץ על ה-Enter. זאת השאלה. האם אתם מצהירים שזה נכנס לליקוי טכני? אם כן - - -

<שרית פלצר:>
אני לא חושבת - - -

<קריאות:>
- - -

<יואב משה:>
למה דבר מהסוג הזה הוא ליקוי טכני?

<לוני בכר:>
אנחנו לא חשבנו, בגלל זה ביקשנו טעות אנוש, אבל משרד המשפטים ענו שטעות אנוש נכנס לעניין של יסוד נפשי, ולכן הצענו את זה אחרת. אנחנו נסמכים על המכתב של השר לוועדה. המכתב מציין יותר רחב, ואנחנו מוכנים פחות מזה כי אין בעיה. מה שאתם תציעו, רק תציעו נוסח. 

<היו"ר מיקי רוזנטל:>
רגולציה, מה אתם אומרים? יש לכם פתרון לעניין הזה? כי יש פה חילוקי דעות מהותיים. אני צריך פתרון. מה אתם מציעים?

<טליה דולן-גדיש:>
מה אתה רוצה להוסיף, לוני?

<לוני בכר:>
מבחינתנו, אתם תחליטו, אבל יש את האמירה שהשר כתב שאפשר להוסיף: מפר לא ידע על קיומה עד לגילויה והוא נקט פעולות למניעת הישנותה.
<שרית פלצר:>
את זה יש לנו ב-(ג).

<לוני בכר:>
לא. אם אני כותב רק את החצי השני, לא כותב את החצי הראשון. 

<שרית פלצר:>
אין בעיה, אבל באותה סיטואציה - - -

<לוני בכר:>
ו-(ג) גם נותן 30% ולא 50%. 

<שרית פלצר:>
אבל גם אם הוא עשה את זה וגם אם הוא הפסיק את ההפרה ודיווח עליה, זה כבר 50% וזה כבר 30%.

<לוני בכר:>
אוקיי. אפשר את (ג) להעלות ל-50%? ואז זה מכסה את אותו דבר.

<טליה דולן-גדיש:>
המפר נקט פעולות למניעת הישנות ההפרה ולהקטנת הנזק להנחת דעתו של המנהל - - -

<קריאות:>
- - -

<(היו"ר משה גפני, 12:23)>
<היו"ר משה גפני:>
על מה הוויכוח? 
<שרית פלצר:>
בהמשך להצעה של לוני, לוני הציע: נקיטת פעולות למניעת הישנות ההפרה במקרה של מה שהוא קורא טעות ביישום, זה יעלה ל-50%, ההפחתה, כדי שזה יתאם את הליקוי הטכני. אנחנו רק נבקש אז להוסיף ברישה משהו שלקוח מתקנות אחרות, אגב - למפר מערכת נהלים פנימית שנועדה לאתר ולמנוע ביצוע של ההפרה והוא נקט את הפעילות. 

כלומר, אני יודעת שברמה המערכתית, אתה, יש לך הנחיות והכול, וזה באמת משהו מאוד מאוד מאוד נקודתי לגבי אדם אחד, ונקטת דברים אחר כך גם למניעת הישנות בפעם הבאה.
<שגית אפיק:>
ואז את מעלה את זה ל-50%.
<שרית פלצר:>
50%, ואז אני רוצה לעודד את הבנקים שיעשו משהו רחב.

<שגית אפיק:>
נראה לי בסדר. זה מקובל עליכם?

<לוני בכר:>
כן. 

<טליה דולן-גדיש:>
זה הרישה של (ב).

<שגית אפיק:>
הרישה של (ג).

<טליה דולן-גדיש:>
של (ג). סליחה. 

<שגית אפיק:>
אנחנו מוסיפים ל-(ג) את המלים האלה. בסדר. 

<טליה דולן-גדיש:>
אוקיי. 

<שגית אפיק:>
קראנו את (ה). אנחנו ב-2.

<טליה דולן-גדיש:>
	"הפחתה בשל מספר נסיבות
	2.

	התקיימו לגבי מפר כמה נסיבות כאמור בתקנה 1, רשאי המנהל להפחית למפר מסכום העיצום הכספי את השיעורים המנויים לצד אותן נסיבות במצטבר, ובלבד ששיעור ההפחתה לא יעלה על 85% מסכום העיצום הכספי בשל אותה הפרה."


זה ברור לגמרי. אם אתה נפלת גם ב-2 וגם ב-3, אז אתה תקבל את ההקלה גם של 2 וגם 3, אבל - - 
<שגית אפיק:>
עד 85%.

<טליה דולן-גדיש:>
- - לא יותר מ-85%. בדיוק. 
	"הפחתת העיצום הכספי למוסד פיננסי שאין לו חשבונות בני דיווח
	3.
	על אף הוראות תקנה 2, לעניין הפרת הוראת תקנה 6(ו) לתקנות מס הכנסה (יישום הסכם פטקא)," – שזה לגבי מוסדות שאינם ברי דיווח בכלל – "יכול שיעור ההפחתה המצטבר לעלות על 85% מסכום העיצום הכספי הקבוע בשל הפרת דיווח על חשבונות שאינם בני דיווח ובלבד שסכום העיצום הכספי לאחר ההפחתה כאמור לא יפחת מ-500 שקלים חדשים."


אם היית צריך לדווח שאין לך חשבונות ברי דיווח – אין לי אף אמריקני – ולא דיווחת את זה, אז זה יכול לעלות גם על 85% מהעיצומים, אבל בתנאי שזה לא יהיה פחות מ-500 שקלים. 
<שגית אפיק:>
אתם רוצים לזה תחילה?

<טליה דולן-גדיש:>
מיידית.

<שגית אפיק:>
אתם רוצים מתחילת השנה? 
<יואב משה:>
זה כבר פחות רלוונטי כיוון שעד היום פשוט ביטלנו.

<טליה דולן-גדיש:>
אני מתחילה את העיצומים רק עכשיו.

<שגית אפיק:>
רק מתחילים אותם, אז לא צריך. עם הפרסום ברשומות. 

<היו"ר משה גפני:>
אפשר להצביע?

<שגית אפיק:>
כן.

<היו"ר משה גפני:>
תקנות מס הכנסה (הפחתה של סכום העיצום הכספי בשל אי זיהוי או דיווח לצורך יישום הסכם פטק"א), התשע"ח–2018.

<שגית אפיק:>
עם התיקון שאמרנו.

<היו"ר משה גפני:>
עם התיקון שנאמר. מי בעד אישור התקנות, ירים את ידו. מי נגד? מי נמנע?

הצבעה

בעד – פה אחד
תקנות מס הכנסה (הפחתה של סכום העיצום הכספי בשל אי זיהוי או דיווח לצורך יישום הסכם פטק"א), התשע"ח–2018, עם התיקונים, נתקבלו.

<היו"ר משה גפני:>
התקנות, למרבה ההפתעה, אושרו פה אחד. 

תודה רבה. הישיבה נעולה.

<הישיבה ננעלה בשעה 12:30.>

